钦定古今图书集成/明伦汇编/皇极典/第141卷 > 明三
## 钦定古今图书集成/明伦汇编/皇极典/第141卷 > 明三

### 太祖本纪三

按《名山藏典谟记》：“洪武八年正月，增祀功臣华云龙
等百八人于鸡笼山庙。上曰：‘吾在民间，目击鳏寡孤
独饥寒困踣之徒，常自厌生，乱离遇此，此心恻然，誓
清四海，以同家安。若天下民有一失所，非惟代天之
工不尽，亦昧朕初志。郡县，其访求无告者，给屋舍衣
食。山阳县民父得罪当杖，请代。上曰：‘朕为孝子屈法
励天下。释之’’。”丙子，月食。命天下立社学二月。命杂犯
死罪者免死输作终身；徒流罪限年输作；官吏受赃
及杂犯死罪当罢职役者，谪凤阳屯种；民犯流罪者，
凤阳输作一年，然后屯种。御制《资世通训》成其文曰：
“朕幼家贫，亲老无资求师，兄弟力畎亩间，更入缁流，
昧圣贤道。然当时善人之言，彼虽不教，我尝听之。”忽
遇群雄并起，命如履冰，不数年间，获众保身。又数年，
众广大兴，以统天下。时乃寻儒问道，微知其理，日攻
询访，博采志人，中积群言，加以比较，其言当者，非斯
人自能，乃上古哲人之善行。上古哲王，道与天同，是
以能统寰宇之大，负教民之重。今朕匪才薄德，乃握
乾符而代理，宵昼弗“宁。念古有圣经贤传，立意深长，
为先儒注释，繁词愈愚后学，特总确论，托谒者评之，
述厥直意，利今后人。有谒者来见，谓朕曰：‘元君否政，
豪杰竞生，民不保命。今群雄尽糜君主，亿兆政令，可
得闻乎’？”朕曰：“罔知。”谒者曰：“尧舜之道其观之乎？”曰：“观
其道何如？”曰“俭，曰素，曰勤，曰敬，曰祀，曰戎，曰亲，曰内，
曰外，曰孝、曰慈、曰信、曰仁、曰智、曰勇、曰严、曰爱、曰以
时。”谒者曰：“请细名之”曰：“夫俭勿过用，物素不华，所居
勤者，昼夜不忘，于事不息。于当为也敬则不遑暇食
以措诸安。祀谨百神之祭戎乃张皇六师以御敌侮。
亲则亲九族。内曰内宫，分定而不紊。外曰外政，内庭
不以干孝。孝于父母慈，慈于为父信，信于始终不变
仁，仁于良善不罪智，智于无道可诛勇，勇于当为者
为严，严于威仪以正百官，爱爱民如子以时者使民
不夺之。”谒者曰：“备矣，何谓罔知？”曰：“圣人之道也。朕欲
仿之”，欲妄相博，苦志以战，犹未得退。朕谓谒者曰：“尔
士耳，亦学帝王之政耶？”曰：“士学帝王政者，欲为帝王
师也。臣年七十有五矣，壮不逢君，老矣乎！空怀之，自
谓卒世无可陈。上帝垂福，得逢陛下，臣虽衰朽，尚欲
为陛下思之。五荒不可作，微行可绝游，是臣所以为
陛下思也。”朕谓谒者曰：尝闻历代之臣，多始无终者
何？曰：非仁不终，非忠不终，非知三报一祀者不终。何
谓仁？仁爱于善人及万物。何谓忠？竭己以奉君。何谓
三报？一祀三报。一曰报君。格君之非，美君之政，助君
以仁，此报君也。二曰报亲。孝奉父母，温凊甘旨，勤敬
不怠，恳切几谏，没身而不陷父母，此报亲也。三曰报
民。天生民，无主必乱，故生君主之君，设百官助理之
民，恐有众暴寡，强凌弱，所以乐供税于君。君得税而
分给百官，特高其位而禄其家，使公正于朝堂。若果
受斯职，行斯道，证民以是非，问民以疾苦，则福寿无
穷，此报民也。一祀曰祀鬼神也。臣受职于外，君托以
其方隅，事无有不可举。当欲政令兴，鬼神祀何但乐
其身而充其腹，忘其所祀，民苦不忧，是神人所共怒
也。故夫有一于此，不得其死。朕谓谒者曰：“世有烝民，
多贫而不富，多罪而不宁，累化而不从，奈何？”谒者曰：
“有自来矣：父母生其身，国王育其命。民愚失所报，鬼
神折磨之，是有贫罪不宁之患，终世而不免。”朕曰：“民
人父母保养之，君何有哉？”曰：“父母所养身，君所养命。”
“何谓君养命？王纲振而强暴息。父母妻子，各得性命，
所有家资，能保守之，毋敢有盗，毋敢有杀。是谓非君
民不可得活。愚民不知所以，役而不赴，赋而不共，甚
有诽谤，因此获贫获罪，不得宁也。”朕曰：“方今亦有富
而顽、贫而良者，鬼神何不显报之？”曰：“阴法迟而不漏，
阳宪速而有逃，非身即子，不可免者。”朕曰：“民生而事
父母，朝出必告，暮归必见，归必告吉凶，使父母乐无
疑。或有不道，谏之以正。若是孝子也，其能亲亲邻邻
者坚守其义，若是者，卒世而不贫。”何也？六亲九族邻
里之中，必有富者。人能富，不嫌贫，他日子孙或贫，亲
邻必养之，是为不贫。若见饥寒下贱，能不欺侮，又给
衣食，其将大昌。见亲邻有财，其人愚，若诈而取，若欺
而盗，窃者鬼神祸焉。若生子而教不为非，有女则教以善，事夫为人夫，教妻以柔；为人妻，“谏夫以良为人
弟兄。所言是从之言，不是则谏之。处朋友，见善者习
之，见恶者去之，岂不志人者欤？朕谓谒者曰：‘士能矣，
有不得位者何’？谒者曰：‘古今称能士者，名而已，非识
时务，安得位焉？若夫尹出有莘，说起版筑，望来磻溪，
甯戚扣角，百里奚牧牛，诸葛亮耕南阳，此皆善士贤
人也’。”曰：“数贤者未得位，则何事？”曰：“有志于为造，趋艰
难而求日用，别是非以蓄其衷，未尝忘所操，弃所虑。”
曰：“何施而可？”曰：“在格物之至精，虑人事之过熟。将大
矣哉，安得不为君用！若夫不识时务者，听世俗之谀
誉，咬文嚼字，以妨后学，询及行事，茫然矣，徒高谈而
阔论。若是则君安用之？”朕谓谒者曰：“农劳矣，有足食
而不足食者何？”谒者曰：“有勤有惰，日出而作，日入而
归，因地而耕，以时而种，勤除稂莠，以时收之。俭用不
奢，酷暑无午，严寒不炉，忘身措工，身绝奢侈，厚奉父
母，诚信亲邻，闻王令而不违，此勤农也。天地鉴禾，苗
茂于斯，顺昌而岁登。日出而眠，日在而归。不察地利，
失时而种。稂莠怠除，时至无收，微得不足，身用过之
父母，薄奉亲邻，诚失闻王令不畏，此惰农也。天地鉴，
禾苗不成，于斯否昌。虽通天下之丰年，谷乃不登。朕
谓谒者曰：‘工巧矣，不能昌其家，云何’？”谒者曰：“虽伎精
小人而已，又无高见远识，而正己曰：‘小人矣。见识正
己，又安用之’？”曰：“贵者工其贵，贱者工其贱，依国命以
施巧，无知者不得犯分，此正己者也。今也不审国所
命，富贵贫贱所合得，僭侈逾制，主者欲之，伎艺者从
之，行与主者两亡其身，家不昌乎哉！”朕谓谒者曰：“商
纤矣，不能昌其家云何？”谒者曰：“重利无厌，诈取者甚
多，两平者间有鬼神鉴见，所以或贫加于诈，或富加
于两平者，或又贫者富，富者贫，盖各彼心之不同。贫
者获富，以其革诈而用诚；富者贫之，因弃两平而尚
诈。若用两平，利本俱长，且无祸矣。”朕谓谒者曰：“古者
四民，今有僧道，加此二流，民业六矣。”既终其身，果佛
仙欤？抑罪愆欤？曰：“皆有之。”曰：“何为而达佛与仙？何为
而受罪与愆？”曰：“去贪嗔而不妄想，闭真阳而密灵神，
其为僧也佛，其为道也仙。贪嗔妄想放真阳，张灵神，
堕落弥深，永劫尚苦。”曰：“纵未达佛与仙，有罪深者乎？”
曰：“本性不悟，久处其中，罪一也。家贫亲老，终无归养，
罪二也。道不成，绝后嗣，罪三也。酒色，罪四也。”曰：“可使
无乎？”曰：“不可。”曰：“何故？”曰：“益王纲而利良善，凶顽是化，
世所不知其功。以其理道之幽微，王臣无憎爱。其教
或憎或爱，皆非王臣之所为。若烝，民乐从者世道昌，
王臣仁矣。”朕谓谒者曰：“世人愚多贤少云何？”曰：“父母
蠢而愚其子夫何故？”曰：“幼不师人，所以子愚。”曰：“愚有
几？”曰：“有七：一曰不知理，二曰不孝，三曰不知耻，四曰
非理伤人，五曰贼，六曰妖，七曰痴。”曰：“愚痴异乎？”曰：愚
者不知古圣之理，其初未必与俱生。痴因愚久，当为
不为，不当为而“为，非寒暑所侵，患五脏者也。”朕谓谒
者曰：“有父母不贤不愚，子无师而乃仁和六亲，孝父
母，弟于兄，信朋友，睦四邻，农者勤农，士者博，精于人
事，其源云何？”曰：父母不贤不愚，淳心之人也。虽不外
张，内必有理。其子不见师，必父母为之以自训。或子
能询众，虽无常师，听众所长，积之于心，甚于一师之
“学。夫一师之学，一人之见也。听众所长，不博精欤。”朕
谓谒者曰：“曩者天下安乐矣，何故小民群然趋凶，擅
倡号首，初皆雄猛，不数年月，如冰日雪汤，是则云何？”
谒者曰：“愚昧之徒，自古有之，往往被杀，久之又生。云
何不学昧理，与小人处？奸顽积心，是为无道之君祸，
是为新兴之君福。秦之陈胜、吴广，汉之黄巾张角，隋
之宋子贤，唐之王怀古，宋之王，则皆不得死，可不戒
欤！”谒者谓朕曰：“世有民祸者。”曰：“何谓民祸？”曰：“如一村
有百家，一城有万家，或千家，其间若有一男子一妇
人，或造妖言，或作顽奸，或为强盗，或为小贼，此民祸
也。”朕谓谒者曰：“自为自祸，何及于民？”曰：“彼或诬指邻
里良民，或邻里良民被贪官污吏诈而挟之，轻则糜
费空家，甚者丧身，如此之人，可得昌乎？”曰：“罪之又罪，
祸之又祸，且安得命？呜呼！天之鉴人，可不畏邪！愿陛
下明政刑以莅之。”谒者谓朕曰：“世有民福者。”曰：“何谓
民福？”曰：“如一村一城，或千万家，为邻中有一男子一
妇人，父母有教，当身有德，家道昌，百事顺，邻里。若有
顽愚，几坏，事将作恶者，能先知之，随教而改，往往如
是。一村一城，人被其教，终无祸及，此民福也。”曰：“如此
之人，可终世及子孙巨富乎？”曰：“上天鉴之，福之又福，
其将大昌。愿陛下修教化以广之。”三月，造宝钱钞。计
田均工役。命皇太子祭皇陵。选国子生分教北方诸
郡庙张巡、许远于归德州。《洪武正韵》成。

〈注〉先是，上谕召翰林侍讲学士乐韶凤、宋濂等曰：“韵学起于江左，殊失正音。有独用当并为通用者，如东、冬、清、青之属。有一韵当析为二韵者，如虞、模、麻、遮之属。若斯之类，不可枚举。卿等广询刊定之。”至是书成，敕宋濂为序。

四月辛卯，上幸中都。丁巳，还京。五月，初，上择国子生年少聪敏者读书文华、武英二堂，谓之小秀才。至是，
并命为御史。七月己未朔，日有食之。诏百官闻父丧
者，不待报即解官。命李文忠为征卤左副将军，顾时
为左副副将军，整搠军马于北平。十月，上谓中书省
臣曰：“古人立贤无方。《孟子》曰：‘有恒产者有恒心’。今郡
县富民多有素行端洁，通达时务者，有司审择之。”遂
命户部第民租之上者，下其姓名，诸道访核以闻。命
太子、诸王出游中都，以讲武事。是年，刘基卒。

九年正月丙辰朔，取有罪官吏谪凤阳屯田者五百
馀人，命中书量用之。三月，诏曰：“朕建都江左，于今九
年。西征炖煌，北讨沙漠，需军甲仗，皆资山、陜。且外有
转运之艰，而内有秦、晋二府宫殿之役，民劳未息，比
稽储蓄，已有馀矣。夏秋税粮，其尽蠲之。河南、福建、江
浙、北平、湖广及直隶、扬、淮安、池、安庆、徽亦与豁免。”五
月，以宫殿匠作有乘危负重不幸死者，令工部给槥
椟，国子生送致其家，赐钞以葬，蠲其家徭役三年，复
为文遣祭之。六月，改行中书省为承宣布政使司。重
建奉先殿成。七月癸丑朔，日有食之。八月，遣视历代
帝王陵寝，禁樵牧。百步内设守陵户二人，摧崩者封
培之，三年一遣祭。诸郡邑所祀忠臣烈士祠宇不治
者时葺焉。分遣国子生修岳镇海渎祠宇，赐巾衣靴
袜，所至斋沐行事。九月谕大将军徐达曰：“七月火星
犯上将，八月金星又犯之。占云：当有奸人刺客阴谋，
事当谨备。可遍谕诸将，虽左右将校，勿令相近。故元
阉宦尤宜防之。”赐福建参政魏鉴、瞿庄玺书曰：“朕观
自古天下治乱，在君臣能驭与不能驭耳。君者驭臣，
臣者驭吏。夫胥吏小人，何预治乱？吏诈则蠹政，政堕
则民不安，故乱繇此成。朕欲上官驭吏，礼而严之法，
奈何贪官？动为下持，莫敢谁何。”丞相奏：“福建两参政
致极刑于一奸吏，朕闻当哉。唯仁人能好能恶。故往
谕尔，尚终始能其官。”闰九月，诏曰：“《钦天监报》：‘五星紊
度，日月相刑，静居自咎，唯冀臣民，直言朕过。於戏！惟
忠且仁，能鉴斯道’。”十月，新太庙成，诏诸王练兵于凤
阳。十一月，上与侍臣论及古女宠、宦官、外戚、权臣、藩
镇、敌国之祸，因曰：“人君不惑声色，宫闱禁严，贵贱有
体，恩不掩义，则无女宠祸。不牵私爱，裁以至公，则无
外戚祸。扫除供给，不假兵权，则无宦寺祸。上下相维，
小大相制，防壅蔽，谨下移，则无权臣祸。修武备，谨边
防，则无敌国祸。”靖江王守谦之国。乙未，月食而晕。十
二月，颁《建言格式》，序之曰：“呜呼！为君难，为臣不易，茹
太素是也。朕见灾异万端，特布臣民，许言朕过。既出
逾月，藩臣上书者，山东布政使吴印、参政宋善、阎钝，
山东按察副使余奎、海州”学正曾秉正，崇信知县潘
卣，监察御史孙化，海宁县丞方仲容，福山县丞徐谦，
山东布政使司简较傅奎，黄岩县丞徐季清，安吉卫
军丘绂，守御庄浪指挥佥事李景，山西分教国学生
余懋，台州府民郑士利一十五人，准其言者，印、善、钝、
奎、秉正、化、奎、景八人，不可行者六人，卣、仲容、谦、季清、
绂、懋假公“营私而罪者，一人郑士利。”是后近臣刑部
主事茹太素上书万七千言，言五事，朕命中书郎中
敏立诵之，至六千三百七十言，言不当，朕怒朴之。次
日中夜，朕卧榻上令人复诵，直至万六千五百言，方
有五事。言仅五百馀而已，而四事可施行。吁，难哉！上
书陈言者，未尝不为君，君亦常反责臣以难。为臣不
易，至斯而见。故立上书《陈言，式》其繁文过式者罪之。
命大都督府同知沐英驰传诣阙。陕西至熙河问民
疾苦。上谓中书省臣曰：“元末选法淹弊，选人久守乏
资，则糊口卜医，使贤者丧所守。今亦闻久客空乏。其
自今选后皆予道里费，有司差品给舟车送之，著为
令。”敕兵部臣曰：“天下卫所军士，皆四方之人，月给足
自支而已。死亡棺敛曷所出，自今予槥葬之，著为令。”
十年三月，诏官员亡故者，免其家徭役三年，子孙才
可任者听赴京。敕国子监助教钱宰曰：“尔积学训士，
士方有矜式，引年而归，朕甚念焉。”特授文林郎、国子
博士致仕。尚师表一乡，开诱后进，不愧古者乡大夫。
上与翰林诸臣论日月五星之行，皆以蔡氏左旋之
说为对。上曰：“天左旋，日月五星右旋，盖《二十八宿经》
也。附天体而不动。日月五星，纬乎天者也。朕自起兵
以来，与善推步者仰观天象，二十三年矣。尝于清夜
指一宿为主，太阴居是宿之西，相去丈许，尽一夜，太
阴渐过而东矣。繇此观之，盖右旋也。历家亦尝论焉。”
五月，诛户部主事赵干之稽赈者，曰：“荆、蕲水，朕寝食
不安。干坐视民，死不在念。”有内侍以久事内廷，泛言
及朝政，即日斥还乡，终身不齿。六月，令天下臣民言
事，得实封直达御前。命中外政事先启皇太子，然后
奏闻，曰“使练政。”七月，初置通政使司，以曾秉正为通
政使。八月，屋圜丘为大祀殿，而将合祭焉。改建社稷
于阙右，亦定合祭礼。九月，上谓侍臣曰：“荒君怠主，莫
不借口无为，孰知无逸乃逸？不则帝舜何曰倦勤，大
禹何曰惜阴，文王何曰不遑食。朕未旦临朝，晡后还
宫，夜披衣数起，仰观天象，一星失次，即为忧惕。量度民事，次第笔记，待旦发遣。非不欲暂安，惟祗畏天命。
恐群臣以天下无事，便欲逸乐。股肱既惰，元首丛脞，
故言及此。”十月，观心亭成，召学士宋濂曰：“人心出入，
操存实难。朕罔敢暇逸，如井中鱼，虽不越范围，未免
跳踯。兹有事天地庙社之日，于此致斋，庶几凝神体
道，上契冲漠。将事之时，对越在天，卿为朕记之。传示
来裔，咸知朕志，俾弗懈愈虔。”封都督沐英为西平侯。
上曰：“十月乙卯，荧惑犯舆鬼。占云：‘主冢宰凶，贵人下
狱死，不尔则大灾。上帝好生，故爱德人而象之。特敕
中书，使诸大臣知改愆省过焉’。”制赐百官公田，以供
禄俸。十一月，改作大内宫殿成，上悦其不侈，谓侍臣
曰：“朕夙夜虑骄盈，凡有兴作，量度再三，不获已乃为，
亦未尝敢侈。皇后宫中，亦能俭以率下，躬服浣濯，皆
非矫饰，实恐伤民财殄天物。”皆对曰：“善。”上曰：“尔等岁
禄有限，日费无穷，傥或过度，侵牟剥削，皆原于此。须
体朕怀，与共宝之。”丁亥，冬至，始合祀天地于南郊大
祀殿。己丑，月食。江夏侯周德兴有罪，当下狱，特赦之。
召谕将相大臣曰：“昔廖永忠犯罪，屡宥不悛，又复僭
侈，朕甚惜焉。朕祭祀之时，一心奏格，及遣尔辈，辄多
私利慢神。国家宫室之外，未尝筑一台榭，汝辈私取
材木，自广结构。念昔相从，皆赦不治。夫法度者，朝廷
所以一天下也，为功臣诎之再三，难矣。智人君子，既
自守法，又能训子孙，是以爵位传无穷。”十二月乙巳
朔，日有食之。命诸司启事东宫者，二三大臣参决，然
后以奏。更定外官九年为任。谕来朝按察司官曰：“尔
等膺秩受禄，民隐未尽，知恤非耻。欤新制考绩必待
九年，其各还司，慎乃宪度，毋玩民事而干天纪。后能
复见，朕则为奉职矣。”

十一年正月，册皇子椿为蜀王，柏为德王，桂为豫王，
楧为汉王，植为卫王。改封吴王，橚为周王。进封中山
侯汤和为信国公。征天下布政使司官及各府知府
为三等：称职无过者，赐坐宴；有过称职者，宴不坐；有
过不称职不预宴，立于门宴者出，乃退。命庶官有材
能者，不次擢之。始制牙牌，给文武朝臣。四月，安东、沐
阳二县，有野鬼数百，夜持炬遣致牲醴，而敕问之曰：
“有元之乱，民死莫计，尔岂无主，欲人祀欤？亲属永隔，
有遗恨欤？讫于非命，冤未伸欤？有司怠恭，怒之积欤？
朕于正直之鬼，未尝缺祭。非所当祭，则不敢佞。尔宜
福其当福，而祸其当祸者，勿惊动吾民。”建《皇陵碑》。

“洪武十一年夏四月，命江阴侯吴良督工新造皇堂。予时秉鉴窥形，但见苍颜皓首，忽思往日之艰辛。况《皇陵碑记》皆儒臣粉饰之文，恐不足为后世子孙戒。特述艰难，明昌运，俾世代见之。” 其辞曰：“昔我父皇，寓居是方，农业艰辛，朝夕徬徨。俄尔天灾流行，眷属罹殃。皇考终于六十有四，皇妣五十有九而亡。孟兄先” 死，合家守丧。田主德不我顾，呼叱昂昂。既不与地，邻里惆怅。忽伊兄之慷慨，惠此黄壤。殡无棺椁，被体恶裳。浮掩三尺，奠何肴浆。既葬之后，家道惶惶。仲兄少弱，生计不张。孟嫂携幼，东归故乡。值天无雨，遗蝗腾翔。里人缺食，草木为粮。予乃何有，心惊若狂。乃与兄计，如何是常？“兄云去此，各度凶荒。兄为我哭，我为兄伤，皇天白日，泣断心肠。兄弟异路，哀动遥苍。汪氏老母，为我筹量，遣子相送，备醴馨香，空门礼佛，出入僧房。居未两月，寺主封仓。众各为计，云水飘飏。我何作为，百无所长，依亲自辱，仰天茫茫，既非可倚，侣影相将，突朝烟而急进，暮投古寺以趋跄。仰穹崖崔嵬而倚碧，听猿啼夜月而凄凉。魂悠悠而觅父母无有，志落魄而佒佯。” 西风鹤唳，俄淅沥以飞霜。身如蓬，逐风而不止，心滚滚乎沸汤，一浮云乎三载。年方二十而彊。时乃长淮盗起，民生攘攘，于是思亲之心昭著，日遥盻乎家邦。已而既归，仍复业于于皇。住方三载，而又雄者跳梁，初起汝颍，次及凤阳之南厢。未几，陷城深高，城隍拒守不去，号令彰彰。友人寄书云：“趋降既忧且惧，无可筹详。傍有觉者，将欲声扬。当此之际，迫迫而无已，试与智者相商。” 乃告之曰：“果束手以待罪，亦夺臂而相戕。知者为我画计，且祷阴以默。” 相如其言往卜去守之何祥？神乃阴阴乎有警，其气郁郁乎洋洋，卜逃卜守则不吉，将就凶而不妨。即起趋降而附城，几被无知而创。少顷获释，身体安康。从愚朝暮，日日戎行。元兵讨罪，将十汤汤。一攫不得，再攫再骧。移营易垒，旌旗相望。已而解去，弃戈与枪。予脱旅队，驭马控缰。出游南土，气舒而光。倡农夫以入伍，事业是匡。不逾月而众集，赤帜蔽野而盈冈。率度清流，戍守滁阳。思亲询旧，终日慨慷。知“仲姊已逝，独存驸马与甥双。驸马引儿来我栖，外甥见舅如见娘。此时孟嫂亦有知，携儿挈女皆从傍。次兄已殁又数载，独遗寡妇野持筐。” 因兵南北，生计忙忙，一时会聚如再生。牵衣诉昔以难当。于是家有眷属，外练兵钢。群雄并驱，饮食不遑，暂戍和州。东渡大江，《首抚姑熟礼》。

仪是尚。遂定建业，四守关防。砺兵秣马，静看颉颃。群雄自为乎声教戈矛，天下铿锵。元纲不振乎彼世祖之法，豪杰何有乎良方。予乃张皇六师，飞旗角亢。勇者效力，智者赞襄。亲征荆楚，将平湖湘。三苗尽服，广海入疆。命大将军东平乎吴越，齐、鲁耀乎旌幢；西有乎伊洛崤函，地险河湟。入元都而市不易肆，虎臣露锋刃而灿若星铓。已而长驱乎井陉，河山之内外，民庶咸仰。关中即定，市巷笙簧。元菟乐浪以归版籍，南藩十有三国而来王。倚金陵而定鼎，托虎踞而仪凤凰。天堑星高而月辉沧海，锺山镇岳而峦接乎银潢。欲厚陵之微葬，卜者乃曰“不可” ，而地且臧。于是祀事之礼已定，每精洁乎烝尝。惟劬劳罔极之恩难报，勒石铭于皇堂。世世承运而务德，必仿佛于殷商。泪笔以述难谕，嗣以抚昌。稽首再拜，愿时时而来飨。

五月丙戌，月食。存问苏、松、嘉、湖民之被水灾者，户赐
米十石，免其逋赋。元嗣君爱猷识理达腊殂，六月，遣
祭之曰：“当宋末造，中原豪杰固非一人。君祖宗起沙
漠而遂有之，及君父子垂衣，何期失焉？朕托身缁流，
又何期得之？天也。呜呼！曩者因君与群臣之固志，是
用邻好不修，我不敢多使进。比闻君长往，念昔元孙，
安忍不帝。行人致奠，唯灵如在。”八月，诏曰：“与王定乱，
肇福天下，唯思民之劳。先朕率兵渡江，姑熟、金陵、京
畿、宣城、广德、徽州、长兴、安吉、宜兴、江阴，相次版图，六
州四县，久劳于前，朕不忘于我子孙。今年秋粮，特尽
蠲免。”敕李善长等曰：“卿等董大祀殿工有日矣，善抚
梓人，速成之来日，实朕父母劬劳辰，勿离作所而慢
重事。”十一月，以西番屡寇边，命西平侯沐英为征西
将军，率都督佥事蓝玉、王弼往征。癸未，月食，赐布政
使魏鉴、臧哲、徐中，前知府李亨米及钞。敕曰：“卿等守
服，朕未尝忘也。恐艰日给，特赐家用。服满来朝，共图
至理。”弛苏、松、嘉、湖、杭五府渔课。

十二年正月，始以是月合祀天地于大祀殿，先斋三
日。风和日煖，夜升坛，澄霁尤甚。上大悦。祀成，敕曰：“有
国先祀，礼起圣王，所以有周旋上下，稽首鞠躬，或进
或退，献牲致帛，酹酒奉羞，甚殷勤矣。先敬后怠，亦人
情也。礼繁时久，必至亵焉。孔子不观既灌而往者也。
朕周旋神所，十有一年，虑恐不诚，更社稷而合祀之，
既神乃欢。今合祀天地，上下欣悦，若不令儒臣纪而
文之，何以知上帝皇祗来歆来飨，福及黔黎者也？”命
征西将军沐英移兵讨洮州诸番之叛服不常者。诏
丁忧官在任三年之上无赃犯者，月如品级予半俸；
在任三年者，如品级予全俸三月，以养其廉。著为令。
命国子生居京师久，有父母俱存，或“父母亡，伯叔父
母存者，归省人赐衣一袭、钞五锭为道费。其父母或
祖父母、伯叔父母存者，赐帛二匹。”二月，敕曰：“雨雪经
旬，严凝切骨。朕思微时此际，衣单食薄，艰苦特甚。今
重居袭裘，犹觉寒体，京城孤老，不知作何度日尔中
书下府尹三等，给盐，以十觔上，毋稽如敕。”三月，敕谕
国子师生曰：“师也者，模范其志，竭胸中所有，发世之
良能，不隐而训。昔仲尼入周庙，阅《三缄》于西阶，戒妄
言者也。如其法巽，何尝禁拘？国子学正李思迪、马懿，
朕日召同游，望时开朕，乃非有所问，终日不语。遣侍
东宫，亦复如之。或因傍言问及，不过就他人言以对，
毕后未尝效诚。此深其所学秘而务独善者耶？故敕
师徒”，必达模范之所以。敕曰：“朕暇中观幼儒，权官人，
读书少解，作字无法，束手闲目，一日一日而已。呜呼！
光阴不待人逸也。自幼渐壮，自壮渐老，自老渐衰，从
衰至殁，终无立行名身之道矣。朕给之纸笔，令日讲
《四书》一章，先儒古文一篇，明日皆来。其先儒古文，多
以韩柳将至，朕听观问难，寻行数墨者有之，粗知大
意者有之，寻行数墨，是愚夫也。粗知大意，不究精也。
夫土木之功，非劳人则弗成，既成无益，是害民也。柳
子厚之兄司牧邕州，构亭马退山巅，斯逸乐也。柳子
不规，乃咏亭美。夫令是山突然倚天，酋然插渊，岩深
谷迥，日旭霞飞，亦神仙之宅，于民何利？”予见马退山
《茅亭记》，文之无益也。幼学“亦以将至，空逾日月，此其
一端，可不戒哉！”四月，敕李文忠、沐英曰：“四月庚申，日
交晕，在秦分主战斗。己未，太白见东方。甲子，顺行而
西，西征大利。宜顺时追击番寇。”谕吏部曰：“朕思创业
以来，文武群臣宣力效劳，皆天之赐。今多年高，宜令
致仕，乐其寿考。秩三品以上者仍旧，四品以下各陞
一等，给之”敕诰，以示宠章。六月，命东宫傅藻等纂《春
秋本末》，类分列国，附《左氏传》之后。首周，次鲁，先晋、齐，
后吴、楚。八月，敕宋国公冯胜曰：“命尔督建周王宫室，
闻将以九月兴工。夫。中原之民，所恃二麦，此其播种
时。”敕至，放还之。十月戊寅，月食。十一月，封仇成安庆
侯，蓝玉永昌侯，张龙凤翔侯，吴复安陆侯，金朝兴宣
德侯，曹兴怀远侯，叶昇靖宁侯，曹震景川侯，张温会
宁侯，周武雄武侯，王弼定远侯。十二月，命中书礼部

疑，择建立，斯用卜筮者也’。今尚缺斯官。尔中书礼部
下诸布政司广访之，而朕将验用之。”贬右丞相汪广
洋于海南道，赐敕曰：《谕怠政》。丞相汪朝宗虽相从之
久，初事军中，有问则颇言是非，不即默不举。两入台
省，公政不谋，民瘼不究，坐居终岁，兴造未尝出视，工
役微钜，有问莫答。所在祀神，略不涉心。自居太宰之
位，并无点督之勤，公事唯从他官剖决，进退人才，并
无一名可记。昔“命助文正于江西，虽不能匡恶，自当
明其不善，何自幽隐，以致祸生？与杨宪同署中书，又
匿不言奸状？观尔为也，君之利害乃坐视之，民之兴
除莫知所计。安享大禄，无忠无功，追斩其首，用示柔
奸肆侮之臣。尔自舒心量己，以归冥冥。”敕曰：“朕观《孟
子对》尚志，所以志也。谓人处世同队，斯常民也，故超”
出之。所以超者，去诸不善，行众所善，犹谓寻常必求
诸无上，以斯之为尚。朕设官分治，但见官吏怀私，贿
赂公行，不知身名之重，禄俸之优，以杀其身。《书》不云
乎：“人心惟危，道心惟微。”道之说也，日行月纪，终身不
忘。匡君之政，兼善之德，崇功广业，务欲出超。行斯数
者，其身名世，其家厚禄。故昔圣贤以为无上，以为其
积似薄，其达似迟，小人见也。今兹官吏舞文弄法，紊
乱条章，何有孟氏教？故尔敕谕。敕辽东守将潘敬、叶
旺曰：“闻高丽属国龙州土官郑白等率男妇求附，可
尽却之。夫人情莫不安土重迁，岂有舍桑梓求居异
乡者。中国初宁，尔与东方接境，慎勿妄开小衅，使得
借口构患。”是时天下博学老成之士，皆应诏至京师。
十三年正月，中书左丞相胡惟庸、御史大夫陈宁伏
诛，党与皆连坐，故学士宋濂在坐中安置之茂州。遂
罢，设丞相，任六部，改大都督府为五军都督府，分理
事务。自是奸臣贪吏，益严诛责。命吏部选官，以北平、
山东、西陕、河南、四川之人，用于浙江、江西、湖广、直隶、
浙江、“江西、湖广直隶之人，用于北平；山东、西陕、河南、
四川、广东西、福建、广东、西、福建之人，用于山东、西陕、
河南、四川。考覆不称，及为事罢降者，不分南北，悉于
广东、西、福建汀州、江西龙南、安远、湖广郴州之地迁
用，以示劝惩。”赐儒士、监生、孝廉、人材初入仕者，衣，人
三袭，钞各有差。二月，诏郡县举聪明正直、孝弟力田、
贤良方正、文学之士，及精通术数者。上谕皇太子、诸
王曰：“吾平曰无优伶贽狎，无酣歌夜饮，正宫无自纵
之权，妃嫔无宠幸之昵。朝政稽众参决，惟善是从。燕
闲之际，一人之论，尤加维审。每旦星存而出，日入而
休，非疾弗惰，以此自防，犹恐不及。与尔言之，使知持
守之道。”以故元国公脱火赤、枢密知院爱足大屯和
林，命西平侯沐英率陜西兵讨之。遣应天府官祀汉
蒋子文，晋卞壶，南唐刘仁瞻，宋曹彬，元福寿五庙。命
举至贤良方正、孝弟、力田、文学之士，月给廪饩，礼部
主事一人掌之。三月，减苏松嘉、湖四府赋额。定六部
官制。西平侯擒脱火赤、爱足等于亦集乃路，尽获其
部曲。四月，御制诗文赐翰林应奉陈溥、编修杨美和
致仕。命群臣各举所知。改封楚国公廖永安为郧国
公，豫章侯胡美为临川侯。五月，诏曰：“‘朕以菲德托万
姓之上，不期宰辅失寄，肆奸擅权，使贤愚陷罪。朕思
创业之初，念生民之不易，首诛奸恶，锄根剪蔓，及其
馀党，录刑之际，不无过焉，甚非上帝好生之德’。五月
甲午，时及申，雷震谨身殿，朕甚惧焉。天下有罪，自十
恶外，咸赦除之，释在京及临濠屯作者。”命韩国公李
善长理御史台事，蠲天下今岁秋粮，令坐事免官者
自思无情，则身来朝，仍授以职。命吏部铨次，举到人
才，皆授官人，赐夏衣一袭。敕谕之曰：“朕菲才宵昼，自
思不制奸顽，故敕有司求士。何期任官忘修？当犯之
日，律如条章，终不可禁。天下布政司以贞士至朝有
日矣，朕特敕问，是皆来自民庶，朝廷得失，有司利病，
宜莫不知。既得授官，当匡朕失；去有司病，然后利焉。”
命群臣各举所知，大召天下贤士。六月，雷震奉天门。
上避正殿，罢诸王府造宫之役，置谏院官，左右司谏
各一人答。太师李善长等制曰：“朕弗克行仁，乖上帝
后土之好生，负海岳之呵护，累祖宗于地下，致五雷
奉命，著迹殿廷。虽不宁于此时，恐忽忘于永久。卿请
朝正殿，朕不违群情，赖尔臣民，毋隐辅匡。”群臣请今
年天寿圣节受百官朝贺，不许。又请制曰：“父母劬劳
罔极，昊天当生之日，痛心无已，所以奉祀静居，无敢
歌欢。卿等数云天下太平，及朕年高，固请称贺。今不
违群情，毋致过奢，惟仪肃礼当。自是在外诸司五品
以上者听表贺，明岁为始。”八月，置应天府儒学，设教
授一员、训导四员，生员六十人。制天下学校诸生廪
膳，人米日一升，给鱼肉盐酰。九月，征儒士王本等至
京。敕曰：“朕兴艰难，朝无良佐，道乖政靡弗获。《泰安》四
凶虽诛，贤士未至。今得尔诸儒，旬有馀日，厥志未知，
特尔敕问，果志秉忠诚，可交神明，与朕同游，以康天
下。”癸卯，月食。乙巳，天寿圣节，上御奉天殿受朝贺，宴
群臣谨身殿。自是岁为常。始置四辅官，分职四时，责以燮理阴阳之政，官兼太子宾客，位列公侯都府之
次，告于太庙，而后命之。以王本、李佑、龚敩为春官，杜
敩、赵民望、吴源为夏官，秋冬官未得其人，使兼摄，命
坐讲图像，赐袭衣，若待漏院记。敕曰：“有莘为政，咸有
一德，傅岩在朝，用佐思道。朕命尔四辅，必欲均调四
时，合德人天，卿等慎之！”诏曰：“曩奸臣弄权，百职罔忠，
遂致刑典。迩所授有司，皆出编氓，宜知稼穑艰难，民
生疾苦，旧任未代者，若仍前非，则国有常宪。”复谕王
本等曰：“卿受斯任，民生系焉，可不重乎！卿等昨为庶
民，今辅朕掌兹二仪，敬事不可有乖。”十月，敕王本等
曰：“是春徂秋，天灾叠见，惟秋之暮，天气尚暄。谕尔斋
沐精勤，尔等奉命尽诚，候及立冬，朔风酿寒，以成末
令。呜呼！感应如响。古者三公四辅，论道经邦，理阴阳，
顺四时，乖戾则曰失职。卿等尚竭忠勤，用佐厥终，申
谕有司，举士非人者，罚无贷。”是时，朝臣所举贤能，莫
不征用。因再谕天下有司，加意询访，必求真才。吏部
引见国子监生二十四人，命为府州县官，面谕之以
抚民事君之道。十二月，敕曰：“朕闻士有五患焉：患同
庶人，不同庶人矣；患无学”，学矣，患不齿于志学者；齿
于志学者矣，患无官；官矣，患不忠；忠矣，患不孝。承敕
郎仪等以生员选入国学，异庶人矣，未及数年，授以
官，出同学者矣。今各言归，有云省亲者，有云家无尊
长将归祭者，亦斯知孝矣。惟志学忠君，未审何若？若
患不出于志学而忠君，则当思孟轲三鼎五鼎之厚
薄也，民之“享也，无鼎乃微；士之享也，有鼎乃贵。贵有
厚薄，以三五鼎者，则必思志学而忠君矣。”是月，天下
郡县，所举聪明正直、孝弟力田，贤良方正、文学才干
之士八百六十馀人，悉授官。封李新为崇山侯。
十四年正月，故元平章乃儿不花等寇边，命徐达为
征卤大将军，汤和为副将军，傅友德为右副将军讨
之。命新授官者各举文学、贤良方正、聪明正直、孝弟
力田及才干之士，凡五等。命吏部凡郡县所举，至诸
科贤才日引至端门庑下，令四辅官、谏院官与论议，
以观其才能。命诸公侯武臣遣子弟授经国学。诏曰：
“哲士幽潜而关世，天道动忍以增能。士隐耕钓，困羁
旅，高才至智不能伸者，有司以礼敦致，朕将尊显之。”
命刑部听两造之辞，果有罪验正，以五刑议定入奏。
既奏录所被旨送四辅官、谏院官、给事中覆核无疑，
然后覆奏行之。有疑谳四辅官封驳。著为令。二月，以
谏院右司谏石中判禄司、左司副夏守忠公直敢言，
人赐钞千锭。谕礼部申明《乡饮酒礼》。更设承宣布政
使司，布政使分两人，曰左、右。三月，诏曰：“唐、虞三代，刑
措不用。朕夙夜究心，未臻斯效，良繇委任非人，其大
赦天下，与更始。”复置诸道提刑按察司，并定诸道分
司。诏刑部犯流、徒罪者，毋处以荒地，定道里远近，居
之生聚之处，以全其生。敕内外仓库司局官，各举贤
良方正、文学才干之士一人。敕致仕刑部尚书李敬、
礼部侍郎刘崧曰：“古贤能之士，人君不忍其去以益
国也。朕用非人，贤才避位，卿忍去？朕特召尔敬为国
子祭酒，崧为司业，其来毋稽。”乙亥，月食。赐宋国公冯
胜。命节制河南，息民练士，佐大将军北征。敕刑部官
吏受赂者，必求通赂之人，并罪之，家徙边。命郡县访
求明经老儒士为儒学训导。敕致仕四辅官龚敩曰：
“曩官卿四辅，卿乃告老。今司业缺员，为朕一来，坐以
教道，无奔趋筋力之劳，而有成就后学之美，亦儒者
素志也。”四月，改建国子学于鸡鸣山下。谕祭酒李敬
曰：“刘向《说苑》，多载前言往行，朕时观省，深有劝戒。律
令，国家法制，参酌古今，可远刑辟。宜令诸生相兼读
讲。”大将军徐达等北征，克之。上谓刑部臣曰：“恶名人
所耻，仕者孰不欲保爵禄，彰善誉？或差或误，虽悔无
及。自今犯者宥罪复职，榜过门端，改则除之。”五月，五
溪蛮作乱，赐江夏侯周德兴手书曰：“忠武之臣，尽其
筋力，御灾捍患，身终乃已。朕史书见之，常叹羡焉。溪
蛮为盗，方命壮帅，卿时侍傍，即愿请征，朕不觉兴叹，
岂谓古有今无。朕悯卿年迈，卿必固请。凯旋之日，赐
田一庄，以为世禄。呜呼！勤忠不怠，非卿者谁？”六月，赐
国子生布帛各一匹。时于诸生中选才学优等聪明
俊伟之士，得三十七人，命之博极群书，讲道德经济
之学，以期大用，曰老秀才。累有罗绮袭衣、巾靴之赐。
九月，元遗孽把匝刺瓦尔密据云南，未服。命颍川侯
傅友德为征南将军，永昌侯蓝玉为左副将军，西平
侯沐英为右副将军，率军士三十馀万往征。师行，上
饯诸将龙江。命徐达镇北平。建滁阳王庙滁州。敕刑
部曰：“唐虞之世，罪疑唯轻；四凶之诛，止于流窜。有司
既不能宣明教化，使民无犯，及小过或加苛刻，朕甚
悯焉。自今十恶真犯决如律，馀皆减死论。”上谓四辅
官王本曰：“天于君犹父于子，有警敢不惧？朕与卿等
皆当谨慎无违。”周德兴征五溪蛮，蛮人皆散走。复命
讨诸洞长官之作乱者。十月壬子朔，日有食之。命法
司论囚奏闻，从翰林院给事中及春坊正字、司直郎

粮。”遣御史分按诸道罪囚，重者送京师，从大理寺详
谳。赐国子学官冬衣。十一月，复置大理寺、审刑司，赐
国子生冬至节仪。十二月赐明年正旦、元宵节仪。命
翰林院官考驳诸司奏启。颍川侯等率大军繇贵、广
转普定，下牂牱，奇军繇罗佐关，击乌撒，攻可渡河，大
会于曲靖。未至云南十里许，大雾霾，元将达理麻拒
乌白江为陈，我师泅水奋击之，生擒达理麻。遂分兵
逆可渡河，把匝刺瓦尔密遁至普宁，率妻子死之，云
南平。

十五年正月，曲靖诸路故元官，皆诣永昌侯降。始置
诸司勘合，编类各国译语。置贵州都指挥使司，命平
凉侯聚、汝南侯思祖署事。命天下朝觐官各举所知
一人。闰二月遣使赐云南诸土酋冠带，给诰敕，任本
州知州等官。敕征南将军友德取大理，蓝玉、沐英进
攻，克之。分兵取鹤庆，略丽江，破石门关，下金齿、车里、
平缅等处相率来降，诸裔悉平。谕刑官曰：“笞杖虽轻，
亦伤肌肤。自今犯者送滁州种苜蓿。笞十者十日，杖
十者二十日。”三月，改国子学为国子监，定征南将士
战功赏格，遣使入云南给劳之。置云南布政司，选致
仕武臣署其事。四月，诏天下通祀孔子。诏曰：“上帝眷
我生灵，统一以来。时愆雨旸，终未凶荒，江左民减衣
薄食，助我兴王之供。朕首定中原，江西、浙西，为我越
大江，入河、淮，抵北平，而漕河南、山东民东供辽左，北
给北平；关内民北供山西，西入关中。二省之民又皆
淳实力田，无巧取愚，无强凌弱，今年夏秋税粮，尽行
免之。令国子监生病故者，有司给棺具归丧，其家五
月给囚米，人日一升。”新建国学成。乙丑，上皮弁释菜。
颁《学规》于师生，遂颁《释奠仪注》于天下府州县。遣行
人赍敕谕天下有司，访求经明行修之士，年七十以
下、三十以上，聘送至京。上曰：“辽阳早寒，土旷人稀，朕
不欲置行省，劳百姓卫戍之岁饷海上，非得已也。每
闻一夫当航海之行，家人怀诀别之意。近复有溺死
者，朕通夕不寐，尔等其议屯田法。”六月，诏国子监教
官年老者，遇暑月及雨雪，朔望免朝参。命各道选府
县学生员年二十以上愿入国学者送京师。贵州诸
番长皆来朝。乌撒诸蛮复叛，颍川侯、西平侯进击，大
败之。八月，设科举取士，以三年为制。敕劳颍川侯等
曰：“命尔等南征诸变，兵临普定，如风行草上，风去草
仰，致有小疵。及入云南，擒首帅曲靖之西，败乌蛮可
渡之北，席卷金马、碧鸡，摧坚敌于点苍山下。金齿不
战，率土而降。雕题闻知，献生遣贡，檄从百裔之种，威
来八佾之邦。将军劳至矣，欲劳饮用，奈山川险远，特
出朕心，是敕其然。”先是民减死罪戍边者，多艰衣食。
上闻而闵之，命还家取资斧与为期。至是，五十三人
先至，上喜，宥之，与道里费放还。颁《学校禁例》十二条
于天下，镌卧碑明伦堂左。上曰：“郡邑申明，亭勒犯罪
姓名，故以示戒乡里。有司概书杂犯小过，良善一误，
遂累终身。自今书犯十恶，奸盗诈伪，有伤名义，赃至
徒者，非干风化，一切除之。”丙戌，马皇后崩。丙申，谥曰
孝慈。以七条考试，征至秀才。九月，吏部以经明行修
之士郑韬等三千七百馀人入见。上曰：“卿等固皆贤
人君子，山林之下又岂无如卿者。其悉告朕。”于是单
县儒士张宁以董伦等荐，复遣使征之。命天下儒士
有病卒者，有司给槥具，舟车送至其家。铸御史印，文
曰“绳愆纠缪。”特置提刑按察分司，以儒士王存中等
五百二十一人为试佥事。人按治二县，期以周岁转
官。陛辞，谕之曰：“吏莫甚贪，庸鄙次之，廉问纠举，勿蹈
因循。”庚午，葬孝慈皇后敕儒士沈士荣曰：“昔周舍欲
载笔操牍，随君之后，日征月效，其君悦之。卿八闽志
士，久守儒道，应召而来，杰然诚忠，欲罄所怀。非但朕
爱卿，闻卿皆劝矣。守此不变，与古同名，卿宜勉之。”云
南诸蛮复叛，右副将军英等讨平之。十月，诏来朝官
各举茂才一人。十一月，仿宋制置殿阁学士。耆儒鲍
恂，年八十馀余，询张长年，亦皆七十馀，被征至，上赐
坐顾问，欲以为文华殿大学士，皆以老疾辞。上曰：“烦
辅导东宫，免卿早朝，从容侍对，不久听还，庶不负卿
平生。”恂等复固辞，皆放归。谕通政使曾秉正曰：“朕观
昔帝王之用臣也无疑，而臣怀奸者，奉君多智，是有
作聪明探主向是非喋出，斯古人所以殁姓陷身。尔
秉正聪敏干办，凡有言虑，朕常听从。何其计出多端，
自欲深根后程，乃有效古杀身之奸？夫鳏寡孤独，圣
王先恤。尔诵古圣，是非，晓然矣。朕怜尔才能，免死免”
窜，使还乡里。尔鬻四岁小女，声曰为资。昔人有云：“忠
臣去国，不洁其名。”尔何如也？既不能父，难种于世。朕
命阉尔，是其罚矣。

十六年正月，翰林学士吴沉进《精诚录》。上览称善，命
天下学校岁贡生员一人于京师。四月，赠从征云南
战没者故龙虎卫指挥使胡〈缺〉钱塘卫故千户袁兴
官。免应天、太平、镇江、宁国、广德五府、州税粮。六月，命
刑部议五六日旬时、三审五覆之法，以尽狱情。七月更定冕服制。八月，谕佥都御史詹徽曰：“比者，政事苟
且，上下相蒙，阖郡连岁不闻有所激劝，或乃云吏称
民安。其令御史及按察司巡历访察之。”十月，颁《乡饮
酒图式》于天下。十二月，赐国子监生读书灯油。
十七年正月，命优给故官家属。甲寅，月食。命官员微
罪罢免者，悉送京师用之。三月，颁科举成式。颍川侯
等自云南班师，西平侯留镇焉。甲子，大赦。四月，颁《八
事》于州县，为“絜令。”论平云南功，进讨颍川侯傅友德
为颍国公。予世永昌侯蓝玉、安庆侯仇成、定远侯王
弼予世爵。封后军都督佥事陈桓为普定侯，右军都
督佥事胡海东川侯，前军都督佥事郭英武宁侯，张
翼鹤庆侯。命重从征之赏，死者敛骸而丘之。五月，上
曰：“海运军士溺死几二百人，骨肉分离，遂至永隔，悲
痛何堪！”礼部即下所司，厚恤其家。六月诏：天下官吏
来朝正者，书功于册图。土地人民俱以腊月临尽五
日毕至，唯云南远徼免之。命择审音之人制《孔子庙》
乐器于天下。七月，敕“内官毋预外事，诸司毋与内官
监移文往来。”命吏部簿录朝觐官所荐属官及儒士
人材，记其举主姓名，任满考当否为黜陟。免应天、太
平、镇江、宁国、广德、滁、和今年官民田租之半。八月，河
决开封。蠲被灾者赋税。九月，籍征南军士渡江以来
隶兵者悉为小旗，令布政司储备兵食，边卫足三年，
内地足二年十月，河南、北平水，命驸马都尉李祺、欧
阳伦、王宁、李坚、梅殷、陆贤往赈。敕河南布政司及府
县州官吏曰：“大河之水，天泉也。所在牧守仁心，吏行
事如律，即蜿蜒东注，无摧山裂石之势。若牧守吏不
仁不律，则洪流汹涌，波涛驾平野鱼鳖游园林。河南
河水弥漫，数州民居皆徙。朕日夜究心，特命驸马祺
等往赈。虑不足，厚给之恩，尔奉行毋怠。”命吏部征至
儒士，访其县官政事得失，风俗美恶，察是非而陞黜
之。所由陞，所由黜，皆使其人知。闰十月，上曰：“闻方面
多侵郡县，职失治体。自今民间庶事，自州县始。县有
不公，州理之；州有不公府理之；府有不公，布政司理
之。布政司所任非人，从按察司弹纠，乱政扰民者，罪
无赦令。天下刑狱皆属都察院评允，送大理寺审复，
乃决之。”上御东阁，谓侍臣曰：“责难之辞，人所惮听，明
君受之无难。謟谀之语，人所易从，昏主信之。”尤入右
春坊，右赞善，董伦对曰：“唯明主能慎择之。”上曰：“责难
不入于昏君，而謟谀难动于明主。人臣事君，在守正。”
诏文职官年七十者，听致仕，给诰敕。置辽东都指挥
使司及金、复、海、盖四州儒学，以教武官子弟，皆立孔
子庙。十二月，定官民居室器用之制。左都御史詹徽
奏：民有殴伤孕妇，至死当斩，其子乞代，请裁决。诏大
理寺详议。大理卿邹俊议曰：“死妇系二人之命，犯人
当二死之条，与存犯法之父，孰若全无辜之子？”诏从
其议。